গাজার প্রতিটি গৃহ,প্রতিটি ইমারত ও প্রতিটি সড়ক আজ ইসরাইলীদের টার্গেট। যুদ্ধাক্রান্ত প্রতি দেশে কিছু চিহ্নিত নিরাপদ স্থান থাকে। তেমন স্থানের নিশ্চয়তা দেয় জাতিসংঘ ও হেলালে আহমার বা রেডক্রস। তেমন স্থান গাজায় নেই। নারী ও শিশুরা প্রাণে বাঁচছে না এমনকি জাতিসংঘের আশ্রয়কেন্দ্রে গিয়েও। আহত মানুষ বোমার আঘাতে পুনরায় আহত হচ্ছে হাসপাতালে গিয়ে। তোপের মুখে মানুষ প্রতিবেশী দেশে গিয়ে আশ্রয় নিবে সে সুযোগও নেই। গাজার পাশে একমাত্র মুসলিম দেশটি হলো মিশর। অথচ সে দেশটি হামলাকারি ইসরাইলেরই বন্ধু। ইসরাইলী বোমাবর্ষনে আহত কোন গাজাবাসী প্রাণ বাঁচতে যদি মিশর সীমান্তে হাজির হয় তবে তার জন্য মিশর তার সীমান্ত খুলতে রাজি নয়। সীমান্ত দিয়ে এমনকি অতি প্রয়োজনীয় ঔষধপত্র ও খাদ্যসামগ্রীও গাজায় ঢুকতে দিচ্ছে না। জেনারেল সিসির সরকার প্রতিনিধিত্ব করছে যেন ইসরাইলী সরকারের। মার্কিন যুক্তরাষ্ট্র প্রতি বছর মিশরকে হাজার মিলিয়নের বেশী সাহায্য দেয়। এ অর্থ দিয়ে মার্কিনীগণ বিবেক কিনে নিয়েছে মিশরের ক্ষমতাসীন সামরিক এ বেসামরিক নেতাদের। দাস যেমন প্রভুর সাথে সুর মিলিয়ে কথা বলে,তেমনি অবস্থা মিশরের ক্ষমতাসীন নেতাদেরও।গাজার মানুষের প্রতিরক্ষার কিছু সামর্থ পায় পাতাল সুড়ঙ্গ যা দিয়ে। সে সুড়ঙ্গ পথে মিশর সরকারের অগোচরে তারা অস্ত্র নেয়। কিছু খাদ্যসামগ্রীও নেয়। ইসরাইলের ন্যায় মিশর সরকারও ব্যস্ত সে পাতাল সুড়ঙ্গগুলো বন্ধ করা নিয়ে। ইসরাইল ও মিশর -এ উভয় শত্রুদেশ কর্তৃক অবরুদ্ধ হলো গাজার ক্ষুদ্র জনগোষ্ঠি। অবরুদ্ধ গাজায় যুদ্ধ করা দূরে থাক, যুদ্ধের স্বপ্ন দেখাই বিস্ময়কর। ইসরাইলের বিরুদ্ধে লড়াইয়ের অর্থ, নিরস্ত্র হাতে হিংস্র বাঘের সামনে দাঁড়ানোর মত ব্যাপার। এমন অবস্থায় হামাস যে অসীম বীরত্বের প্রমাণ দিল সেটি বিস্ময়কর।